
«Vi står overfor en Mad Max-lignende fremtid.»

– JASON BOX, professor i glasiologi, 2021

«Med over 11 000 forskersignaturer fra hele verden erklærer vi klart og utvetydig at planeten jorden står overfor en klimatisk nødssituasjon.»

– WORLD SCIENTISTS’ WARNING OF A CLIMATE EMERGENCY, 2020

«Selv en moderat oppvarming av klimaet kan få ufattelig alvorlige konsekvenser for menneskeheten, og disse konsekvensene vokser eksponentielt med økende temperatur. Havstigningen fra Antarktis som vil være tilknyttet en temperaturøkning på bare to grader, utgjør en eksistensiell trussel mot hele nasjoner. Vi snakker om å fjerne nasjoner fra verdenskartet fordi de ikke lenger vil eksistere.»

– JONATHAN BAMBER, professor i glasiologi, 2020

«Vi står overfor et alvorlig valg: å starte de radikale transformasjonene vi trenger nå, eller å akseptere konsekvensene av en planet som er radikalt forandret av klimaendringer.»

– INGER ANDERSEN, direktør for FNs miljøprogram, 2019

«Denne rapporten fra FNs klimapanel er en lang liste av brutte klimaløfter. Det er et skammens register, en katalog over tomme løfter som fører oss rett mot en ubeboelig verden. Vi er raskt på vei mot klimakatastrofer: storbyer under vann, ekstreme hetebølger, skremmende stormer, utbredt vannmangel, utryddelsen av en million arter planter og dyr. Dette er ikke fiksjon eller overdrivelse. Det er dette vitenskapen forteller oss.»

– ANTÓNIO GUTERRES, FNs generalsekretær, 2022

«Det vi gjør de neste 20 årene, vil avgjøre fremtiden for alt liv på jorden.»

– DAVID ATTENBOROUGH, BBC, 2019


Program

Denne boken handler om hvordan vi kan innlede et paradigmeskifte fra antropocen til økocen. Det vil si fra en tid som domineres av mennesker, til en tid der de ikke lenger dominerer, men har begrenset sin tilstedeværelse på jorden og igjen bare er ett av mange medlemmer av et stort, planetarisk fellesskap.

Konkret presenterer boken et program for hvordan vi kan løse den globale biodiversitetskrisen og klimakrisen, slik at vår blågrønne jord igjen kan bli bærekraftig og gi livskvalitet for mennesker såvel som myriader av andre livsformer.

Hovedpunktene i programmet:

1. Sett av halvparten av jordens land og hav til vill natur.

2. Avskaff industriell dyreproduksjon og spis langt mer plantebasert mat.

3. Utsted en verdenserklæring om naturens rettigheter og innfør dem i forfatninger og lover.

4. Erstatt fossil energi med fornybar energi og atomenergi, og innfør lavenergisamfunn.

5. Erstatt vekstøkonomien med likevektsøkonomi, stopp de rikes overforbruk og omdefiner det gode liv.

6. Reduser verdens befolkning til to–tre milliarder mennesker.

7. Spre økosentriske livssyn og verdier. 


Introduksjon

«Alt som er født levende, skal betraktes som beslektet.»

– Pythagoras, ca. 580 – ca. 500 fvt.

VI MENNESKER ER BARE ÉN av rundt 8,7 millioner arter på jorden.[1] Likevel oppfører vi oss som om den er vår eiendom. Vi bruker planetens atmosfære som et gigantisk avfallsdeponi for våre drivhusgasser – nesten 60 milliarder tonn årlig. Vi har brukt nesten 40 prosent av landjordens isfrie areal til produksjon av mat. Hvert år kaster vi 300–400 millioner tonn tungmetaller, løsemidler, giftig slam og annet avfall i havet, og plasten vår finnes nå overalt i det.[2]

Vi rydder 30 fotballbaner med tropisk skog hvert minutt, og hvert år et areal nesten jevnstort med England. Vi utvinner 100 milliarder tonn råvarer årlig og resirkulerer mindre enn 10 prosent. Vi er åtte milliarder mennesker, og vi fanger, fôrer og slakter over 70 milliarder følende, bevisste dyr hvert år. Målt i biomasse utgjør vi og husdyrene våre nå 96 prosent av alle pattedyr på jorden.[3]

Menneskeskapte materialer som betong, asfalt, murstein, metall, plast og glass veier nå mer enn all den levende naturen på planeten til sammen. Plasten vår alene veier dobbelt så mye som alle dyr på landjorden og i verdenshavene til sammen.[4]

Og vi er på vei til å fylle enda mer. For verdens befolkning vokser. Den globale middelklassen vokser. Koronakrisen har riktignok ført til nedgang på visse områder. Men det er smått og utvilsomt midlertidig tatt i betraktning det målrettede arbeidet med å bringe business as usual tilbake over hele verden. Med andre ord: Alt tyder på at utviklingen før koronakrisen vil fortsette også etter koronakrisen.

Og så kan vi se frem til at antall mennesker vil nå ti–elleve milliarder i år 2100, og at vårt forbruk av mat vil være to–tre ganger større enn i dag. At vår utvinning av råvarer vil øke til 190 milliarder tonn i 2060. At vekten av menneskeskapte materialer i 2040 vil være tre ganger større enn all den levende naturen på planeten til sammen. At vekten av plast i verdenshavene i 2050 vil være større enn vekten av fisk.[5]

Faktum er at vi i dag befinner oss på en ikke-bærekraftig kurs. Samlet forbruker og forurenser mennesker like mye som om vi hadde hatt 1,75 jordkloder til rådighet. Men hvis alle i verden levde som nordmenn, måtte vi hatt 3,6 jordkloder. Og hvis alle levde som amerikanere, måtte vi hatt 5,1 jordkloder.[6] Fortsetter vi vekstkursen, vil vårt overforbruk av jordens ressurser vokse ytterligere og kreve enda flere planeter som vi ikke har. Og mange av jordens systemer vil da kollapse.

Det er bare et spørsmål om tid.

En global nødssituasjon

Så langt har det moderne samfunnets dyrking av ubegrenset vekst på en begrenset planet resultert i en global klimakrise og krise for det biologiske mangfoldet. Klimakrisen er en konsekvens av våre massive utslipp av drivhusgasser og har etter hvert blitt kjent for alle. Mange verden over har allerede opplevd den. Kjernen i krisen er en stigende oppvarming av jorden som har en rekke svært alvorlige konsekvenser.

Konkret har vi siden 1970 mer enn doblet våre årlige utslipp av drivhusgasser. Til sammenligning har vi siden 1990 – altså drøyt 30 år – sluppet ut mer enn vi gjorde i løpet av de 239 årene mellom 1751 og 1990.[7]

Ved første øyekast ser det kanskje ikke så alvorlig ut. Den globale gjennomsnittstemperaturen økte med 1,2 grader i 2020 sammenlignet med temperaturøkningen fra 1850 til 1900.[8] Men faktisk er dette et resultat av varmerekord på varmerekord på varmerekord. For eksempel har de fire siste tiårene alle vært varmere enn foregående tiår. Temperaturene det siste tiåret (2011–2020) er de høyeste som noensinne er målt, og de siste åtte årene (2015–2022) er de varmeste årene noensinne.[9]

Når det gjelder havtemperaturen, har den siste fire årene vært de høyeste som noensinne er registrert på planeten: med 2022 som det varmeste året, 2021 som det nest varmeste, 2020 som det tredje varmeste og 2019 som det fjerde varmeste året.[10]

Verdens ledende klimaeksperter er enige om at dette bare er begynnelsen dersom vi fortsetter den nåværende kursen med økende utslipp av drivhusgasser. I så fall kan vi forvente en global oppvarming på mellom 3,3 og 7,5 grader i slutten av det 21. århundre sammenlignet med førindustrielle nivåer, og deretter enda høyere temperaturer.[11]

For å gi et konkret eksempel: Hvis utslippsraten fortsetter som nå, risikerer vi at 3,5 milliarder mennesker må leve med en årlig gjennomsnittstemperatur på minst 29 grader i år 2070. Så varmt klima finnes nå kun på 0,8 prosent av jordens landareal og stort sett kun i de varmeste delene av Sahara-ørkenen. Og bare 0,3 prosent av jordens befolkning lever i dag under slike forhold.

Men i 2070 vil hele 19 prosent av jordens landareal og rundt 33 prosent av befolkningen kunne oppleve en årlig gjennomsnittstemperatur på minst 29 grader. Det kontinuerlig varme helvetet vil legge seg over blant annet store deler av Afrika sør for Sahara, India, Sørøst-Asia og Brasil.[12]

Ifølge den andre delen av FNs klimapanels sjette hovedrapport (fra 2022) vil fra 48 til 76 prosent av jordens befolkning bli utsatt for dødelig varme rundt år 2100 om vi ikke setter i gang et grønt systemskifte i verdenssamfunnet dette tiåret.[13] Mange steder vil dette svekke avlinger og gjøre områder ubeboelige eller umulige å dyrke på, og det vil føre til omfattende konflikter om mat og vann samt massive flyktningstrømmer.

For jordområder dekket av is har den globale oppvarmingen allerede hatt store og omfattende konsekvenser. I moderne tid har isen nemlig ikke bare smeltet raskt, men i et stadig raskere tempo. Det gjelder isen i Arktis, Grønlands og Antarktis’ iskapper og de mange breene over hele verden. Og enda verre: I løpet av det 21. århundre vil smeltingen mange steder aksellerere ytterligere hvis den nåværende kursen fortsetter.[14]

For tiden mister jorden omtrent 1000 milliarder kubikkmeter is hvert år. Det tilsvarer fire store skipscontainere med is for hver person på planeten. Totalt sett ligger smeltingen i dag på nivå med klimapanelets worst case-scenarioer.[15] Jordens ismasser er med andre ord på vei til å forsvinne, og dermed mister jorden sin avgjørende evne til å kjøle ned seg selv.

En av de farligste konsekvensene av smeltingen er stigende havnivåer. Dette har pågått lenge og aksellererer. Fra 1901 til 2018 har verdenshavene steget med 20 centimeter i snitt, og det gjennomsnittlige nivået har steget raskere siden år 1900 enn på noe tidspunkt de siste 3000 årene.[16]

Og fremtiden? Første del av FNs klimapanels sjette hovedrapport (fra 2021) vekket en blanding av frykt og sjokk da den tallfestet global havnivåstigning som ikke kan utelukkes dersom vi fortsetter med dagens utslippsnivå. Konkret dreier det seg om en gjennomsnittlig økning på ca. to meter innen 2100, fem meter innen 2150 og femten meter innen 2300 – altså i løpet av knappe 280 år.[17] En stigning i havnivået på femten meter er omtrent like høyt som et fem etasjers hus.

Dersom dette skjer, vil ikke bare barndommens strender, utallige kystområder, små øyer og store deler av lavtliggende land bli begravet under havets bølger, men også mange av jordens megabyer og tusenvis av andre storbyer. Det vil etterlate seg Atlantis-lignende øyer spredt utover hele kloden, og noen av science fiction-sjangerens verste dystopier kan bli til virkelighet.

Til slutt vil global oppvarming føre til stadig mer ekstremt vær. Dette innebærer ikke bare langt flere og verre hetebølger og tørkeperioder, men også langt flere og verre tilfeller av ekstrem nedbør og oversvømmelser. Forsterket av stigningen i havnivået vil vi dessuten kunne vente oss mange flere ekstreme orkaner og stormfloder.

Til sammen vil denne utviklingen, hvis oppvarmingen ikke bremses i tide, ikke bare bety en betydelig forverring av levekårene på jorden. Ifølge World Scientists’ Warning of a Climate Emergency (fra 2020), signert av ca. 15 000 forskere fra 158 land, har dette på sikt potensial til å «gjøre store deler av jorden ubeboelig».[18]

Klimakrisen har allerede forårsaket eller bidratt til utallige katastrofer over hele verden, med millioner av døde mennesker. For hver temperaturøkning på 0,1 grad øker risikoen for at vi overskrider vippepunktene som kan føre til selvforsterkende og ustoppelige katastrofer. Ifølge noen forskere kan vi allerede ha overskredet sterkt alarmerende vippepunkter.[19]

Krisen for det biologiske mangfoldet er mindre kjent, men sett fra ikke-menneskelige arters perspektiv er den langt verre enn klimakrisen. Her har apokalypsen allerede startet: Utallige dyr, planter og sopp over hele verden har mistet habitatene sine til vekstøkonomiens uopphørlige ekspansjon. Dette har resultert i en rask og omfattende nedgang for arter, populasjoner og økosystemer i moderne tid. Masseutryddelsen av vill natur er ikke bare den største i menneskehetens over 300 000 år lange historie, men den største på hele 65 millioner år.[20]

Ifølge WWFs rapport om naturens tilstand Living Planet Report (2020) har den menneskeskapte krisen for biologisk mangfold i perioden 1970 til 2016 allerede ført til en gjennomsnittlig reduksjon på 68 prosent av ville bestander av fugler, fisk, pattedyr, krypdyr og amfibier over hele verden. I ferskvannsøkosystemer som innsjøer og elver er gjennomsnittet 84 prosent. I tropene i Latin-Amerika og Karibia er gjennomsnittet hele 94 prosent.[21]

Og det går raskt nedoverbakke. Ifølge WWFs rapport fra 2018 var tallene for perioden 1970 til 2014 i snitt henholdsvis 60 prosent (hele verden), 83 prosent (innsjøer og elver) og 89 prosent (Sør- og Mellom-Amerika).[22] Leder for vitenskap og naturvern i Verdens naturfond, Mike Barrett, uttalte følgende om bølgene av utryddelse og forringelse av vill natur:

«Hvis det var snakk om en nedgang i menneskepopulasjonen på 60 prosent, ville det vært som å tømme Nord-Amerika, Sør-Amerika, Europa, Kina og Oseania for mennesker. Det er omfanget av hva vi har gjort.»[23]

Totalt utryddes arter i dag med en hastighet som ifølge mange forskere ligger fra 100 til 1000 ganger over gjennomsnittet for de siste millioner av år.[24] Og det går enda raskere, for tilbakegangen av arter i moderne tid er, som sagt ikke bare uten sidestykke i vår historie, den er i tillegg økende.[25]

Ifølge en statusrapport fra FNs naturpanel (IPBES, 2019) er én million dyre- og plantearter truet av utryddelse, mange innen tiår.[26] Ifølge noen av verdens ledende biologer risikerer vi å ha utryddet inntil ca. 50 prosent eller til og med 75 prosent av jordens arter rundt år 2100 om vi fortsetter som i dag.[27]

I alle tilfeller er utryddelsen av en art resultatet av en prosess der både dens bestander og habitater blir stadig mindre. Mange vet ikke at dette også har rammet en rekke av de mest ikoniske artene på jorden. Fem eksempler:

1. I 1910 var det omtrent 100 000 ville tigre i verden, mens det i dag bare er rundt 4500 (og i en periode var tallet enda lavere). Det betyr at det kun er rundt 4,5 prosent igjen. Tigerens geografiske utbredelse er også redusert med rundt 96 prosent.[28]

2. For over hundre år siden var det rundt 200 000 ville løver i Afrika, mens det i dag bare er mellom 20 000 og 23 000. Det betyr at det bare er 10–11,5 prosent igjen. Løvens geografiske utbredelse er også redusert med minst 90 prosent.[29]

3. I dag er det kun rundt 7100 ville geparder igjen. Totalt har arten mistet 91 prosent av sitt geografiske utbredelsesområde. I Asia er dette tallet 98 prosent.[30]

4. Ved begynnelsen av 1900-tallet var det rundt 500 000 ville neshorn i verden (fordelt på fem arter), og før dette var det millioner. I dag er tallet redusert til 27 000, noe som betyr at det kun er noen få prosent igjen.[31]

5. Før europeerne begynte å kolonisere Afrika på 1500-tallet, var det antakelig rundt 26 millioner ville elefanter på kontinentet. I 1913 var dette tallet redusert til 10 millioner individer, og i 2016 var det totalt rundt 415 000 elefanter i Afrika. Dette betyr at det kun er rundt 1,6 prosent igjen.[32]

Slik kunne man dessverre fortsette.

Som påpekt av tusenvis av forskere, FNs generalsekretær, miljøorganisasjoner og mange andre, har de verdensomspennende krisene ført til at jorden nå er i en nødssituasjon.[33] Dette betyr at det er siste sjanse hvis vi for det første skal forhindre alvorlige klimakatastrofer, eller i verste fall at klimakrisen går helt av skaftet, og hvis vi for det andre skal forhindre at en stor del av jordens arter, og dermed også en del av vårt eget biologiske livsgrunnlag, dør ut. Dette i seg selv er selvsagt svært alvorlig.

Men enda verre er det at vi generelt ikke oppfører oss i samsvar med at vi er i denne nødssituasjonen.

Koronapandemien viste at politiske ledere i mange land både kunne og ville gripe raskt, resolutt og omfattende inn i samfunnets gang ved en mulig betydelig trussel. Men i klimakrisen og krisen for det biologiske mangfoldet, som utgjør langt større trusler, holder de tilbake. Forklaringen er blant annet at de ikke oppfatter disse truslene som like (umiddelbart) dødelige som koronapandemien. Denne oppfatningen står i fare for å bli en av de mest skjebnesvangre feilvurderingene i vår historie.

Etter en rekke eksperters oppfatning er det ingen vei utenom nå: Vi må ikke bare erklære nødssituasjon i verden, men også handle deretter inntil de globale miljøkrisene er stanset. Dette innebærer at vi må begynne å endre samfunnet vårt radikalt nå. Ifølge FNs klimapanel må vi gjennomføre en «rask og omfattende omstilling uten sidestykke på alle samfunnsområder».[34] Ifølge FNs naturpanel trengs det, sammen med omfattende naturvern, «grunnleggende endringer» og «en fundamental, omfattende omorganisering» av verdens samfunn.[35]

Og det kan ikke gå raskt nok. Et team av ledende klimaforskere har advart om at det vi mennesker foretar oss «i de neste tiårene, vil ha avgjørende innvirkning på planeten de neste 10 000 til 100 000 årene».[36] Det vandrende naturleksikonet fra BBC, David Attenborough, har påpekt at «det vi gjør de neste 20 årene, vil avgjøre fremtiden for alt liv på jorden».[37]

Har disse kloke hodene rett, kan ikke den verdenshistoriske betydningen av tiden vi lever i, understrekes sterkt nok, ei heller den verdenshistoriske betydningen av det vi gjør i denne tiden. Menneskehetens og mange andre arters fremtid på jorden kan med andre ord stå og falle med hva nålevende generasjoner gjør de kommende årene. Et større ansvar kan knapt legges på noe menneske, og et mer katastrofalt svik er utenkelig om vi ikke tar tak i det.

For mange vil det være uhyre vanskelig å forholde seg til en så ekstrem situasjon. Et slikt scenario hører hjemme i science fictionfilmer, ikke i virkelighetens verden når vi har slått av TV-en. Ansvaret som pålegges oss, er simpelthen for overveldende til å fatte.

Saken er imidlertid at vi må takle det, og jo raskere, jo bedre. Det økosfæriske masseødeleggelsesmaskineriet som vårt moderne samfunn representerer, forsvinner ikke ved at vi lukker øyne og ører og går videre som om ingenting har hendt.

Tvert imot er det på vei til å bli verre.

Denne boken presenterer et forslag til en handlingsplan for hvordan vi kan løse både klimakrisen og krisen for det biologiske mangfoldet, slik at jorden kan bli bærekraftig ikke bare for menneskene, men også for dens millioner av andre arter. Det krever et paradigmeskifte i samfunnet, livssynet og verdiene våre. Kanskje innebærer det like omveltende samfunnsendringer som da vi gikk fra nomadiske jeger- og sankersamfunn til jordbrukssamfunn, og fra jordbrukssamfunn til kapitalistiske industrisamfunn. Etter å ha spredt oss mer og mer på jorden de siste tusen årene er det på tide at vi krymper, slik at vi fyller og dominerer betydelig mindre. Denne helomvendingen må starte så snart som mulig.

Hvorfor noe så drastisk som et paradigmeskifte? Hvilket paradigme skal vi skifte fra, og hvilket skal vi skifte til?

Antroposentrisme og antropocen

Fundamentalt for de økonomiske vekstsamfunnene vi mennesker har skapt, er at de er sentrert rundt oss selv og våre behov. Verden dreier seg om oss, og dette går i stor grad på bekostning av andre dyr, skoger, planter, sopper, innsjøer, hav, isbreer, atmosfæren og så videre. Fenomenet kalles antroposentrisme. Ordet kommer fra det greske ordet anthropos (menneske) og kentron (senter) og betyr bokstavelig talt menneskesentrering.

Konkret er antroposentrisme overbevisningen om at mennesket er et helt unikt vesen på jorden, at vi er evolusjonens høydepunkt, eller til og med at vi skiller oss fra og står over naturen, at vi er det eneste vesenet på jorden som har følelser, bevissthet, moral, språk og kultur (av betydning), at vi er den eneste arten som har verdi i seg selv.

På dette grunnlaget overrasker det ikke at antroposentrisme også er overbevisningen om at mennesket er verdens «naturlige» hersker. Dette innebærer at vi har rett til å omtale og behandle ikke-menneskelige livsformer som «ressurser», «ting», «produksjonsenheter» og «varer»; at vi har rett til å utnytte andre arter og jorden som et koldtbord og en søppelplass; at vi har rett til å eie all jord og eie alle ikke-menneskelige livsformer; at vi har rett til å utsette milliarder av landbruksdyr for livslang mishandling; at vi har rett til å være mange milliarder mennesker på kloden og forbruke slik det passer oss.

Antroposentrisme er kort sagt en blanding av en «Menschheit über alles» og en «human supremacy»-ideologi. Ifølge disse er vi mennesker en art supervesener som står over naturen. Andre livsformers eneste eksistensberettigelse er å tjene oss i form av mat, klær, underholdning, medisinske forsøk, medisin osv. Og kan de ikke det, kan de reduseres dramatisk eller utryddes, noe som i mange tilfeller har skjedd. Antroposentrisme har preget jorden i økende grad i hvert fall siden oppfinnelsen av landbruket for ca. 11 000 år siden. Da begynte vi å rydde vill natur til fordel for åkre og å temme en rekke dyrearter så vi kunne utnytte trekkraften deres, drikke melken deres og spise dem.

De siste århundrene, og særlig etter andre verdenskrig, har utviklingen gått ekstra fort. Med industrielle, kapitalistiske, medisinske og konsumeristiske revolusjoner har antall mennesker, forbruk og økonomi økt eksponensielt. Av samme grunn snakker mange nå om at vi har gått inn i antropocen, menneskets tidsalder. Ved å kombinere vår uttalte artsegosisme med vår overbevisning om å ha rett til ustanselige utvideleser av vårt herredømme og til å plyndre jorden, får vi kjernen i paradigmet som styrer verden i dag, nemlig antroposentrisk vekst.

Kritikk av dette paradigmet har spredt seg de siste årene. Men det er fortsatt en lang vei å gå. En utbredt aksept av eller til og med støtte til vekst i økonomi og befolkning gjennomsyrer fortsatt et flertall av verdens samfunn.

Selv de dominerende forslagene til en grønn omstilling av samfunnet vil på sentrale områder videreføre vårt antroposentriske vekstsamfunn. Det kalles «grønn vekst». Målet er at økonomisk vekst skal «frikobles» fra miljøet. Man mener at man samtidig kan opprettholde økonomisk vekst og drastisk redusere vår belastning på jordens klima og natur. Det vil si at vi fortsatt skal ha store, ja, gjerne voksende mengder av privatbiler, TV-skjermer, kjøleskap, vaskemaskiner, flyreiser, hjørnesofaer med mer, men det skal gjøres «grønt» og «bærekraftig». Dette skal skje gjennom en langt mer effektiv utnyttelse av energi og materialer og alskens teknologiske nyvinninger generelt.

Kan «grønn vekst» redde verden? Ser man på det globale bruttonasjonalproduktet, det globale materielle fotavtrykket og det globale utslippet av drivhusgasser fra 1970 til 2017, vil man se at disse tre faktorene har økt noenlunde parallelt. Globalt har den økonomiske veksten altså ikke blitt frakoblet dens miljøbelastning tross et stadig større fokus på «grønn vekst». Det stigende forbruket har dermed ført til økende rovdrift på jorden og mer forurensning av atmosfæren med drivhusgasser.[38]

Historisk sett er det altså ingen grunn til å tro at motsetningen mellom økonomisk vekst og økologisk bærekraft, som har preget verden i moderne tid, kan oppheves på globalt nivå. Det er heller ingenting som tyder på at det vil skje.[39] Det betyr ikke at man ikke bør bruke teknologi for å utnytte jorden mer effektivt. Selvfølgelig bør man strebe etter mest mulig frikobling der det er mulig. Men – og dette er et svært viktig «men» – dette kan ikke være det eneste. Hvis man ikke samtidig bremser det utbredte massekonsumet, reduserer den økonomiske veksten og verden befolkningen i kolossal skala, vil teknologi og effektivisering langt fra være tilstrekkelig for å løse dagens store kriser. Som den amerikanske professoren Philip Cafaro presist har påpekt, er teknologiske forbedringer og effektiviseringer viktige, «men kun kombinert med grenser for vekst, ikke istedenfor dem».[40]

Kjernen i problemet er at en rekke av de grunnleggende samfunnsstrukturene våre er roten til klimakrisen og krisen for det biologiske mangfoldet. Dette omfatter ikke bare bruk av fossilt brensel, men også de rikes overforbruk, en ekspansiv kapitalisme, fortsatt stor befolkningsvekst, enorm økonomisk ulikhet, et stort forbruk av animalske produkter og oppfatningen av naturen som «ressurser» vi kan utnytte og ødelegge etter eget forgodtbefinnende. Derfor kreves det dype endringer i disse grunnleggende strukturene for at de to miljøkrisene kan løses. Med andre ord: Når de antroposentriske vekstsamfunnene som dominerer verden i dag, er en sentral og integrert del av årsakene til krisene, kan de ikke være en del av løsningene. Derfor kreves det et paradigmeskifte. Det gamle huset kan rett og slett ikke repareres nok, det må rives ned, og et annet hus må bygges opp i stedet. Eller som Det europeiske miljøbyrået uttrykte det i 2020: «En absolutt reduksjon av miljøpåvirkningene vil snarere kreve fundamentale endringer til en annen type økonomi og samfunn enn gradvise effektiviseringsgevinster innenfor de eksisterende produksjons- og forbrukssystemene.»[41]

Økosentrisme og økokrati

Denne bokens forslag til motvekt mot den menneskesentrerte imperialismen på jorden er økosentrisme. Øko- kommer fra det greske oikos, som betyr hjem, familie eller leveområde. Slik økosentrisme brukes i dagens miljødebatt, innebærer det at ikke bare mennesker, men hele naturen, dens livsformer (som spekkhuggere, sandeltre og sopp), økosystemer (som innsjøer, savanner og skoger), ja, hele økosfæren (dvs. jordens samlede liv, atmosfære, land og vann) har verdi i seg selv.[42]

Økosentrisme er også idéen om at mennesket og jordens andre livsformer utgjør en stor biologisk familie, og at menneskets etiske fellesskap ikke bare omfatter oss selv, men hele økosfæren, som derfor må behandles med respekt, empati og gjensidighet. Det innebærer en egalitarisme, som betyr at mennesket ikke skal ha en spesiell fortrinnsrett på kloden. Eller hvis vi skal ha det, må den være langt mindre enn i dag. Antroposentrismens største mangel er at den kun beskytter artene som har bruksverdi for menneskene. Alle andre kan vrakes. Og det utvalget av arter som har brukerverdi for oss, språkliggjør og tingliggjør, fremmedgjør og utnytter vi gjerne som «ressurser». Antroposentrismen eliminerer eller reduserer altså vår medfølelse med andre arter.

Ifølge økosentrismen er imidlertid ikke menneskene planetens sentrum. Vi er bare ett blant mange andre medlemmer av et stort økosfærisk bofellesskap, og andre livsformer og økosystemer har verdi i seg selv uavhengig av oss og vår verdsetting.[43]1 praksis betyr det blant annet at vi må gi naturen mye mer plass og mye større beskyttelse enn vi gjør i dag. Og det må skjer både innenfor og utenfor vårt eget samfunn.

Økosentrisme bygger på moderne biologi, som har skutt større og større hull i den herskende antroposentrismen og avslørt den som en farlig ideologisk selvforherligelse. Viktige poeng i henhold til biologien er at mennesker også er dyr; at resten av jordens livsformer er våre slektninger; at alle arter har én felles forfader som går tilbake 3,5–4 milliarder år; at mange andre dyrearter også er avanserte vesener med bevissthet, intelligens, følelser, språk, kultur, osv.; at store deler av den ikke-animalske naturen, som planter og sopp og kanskje også bakterier og alger, sannsynligvis rommer bevissthet og intelligens; at utallige livsformer og økosystemer er sammenkoblet og gjensidig avhengig av hverandre; at utallige livsformer og økosystemer har funksjoner som strekker seg langt utover deres nytteverdi for én art (menneskene). Ifølge biologien finnes det altså ikke en uendelig avgrunn som skiller menneskene og resten av naturen. Det er derimot en flytende kontinuitet og sammenheng.[44]

Kort fortalt representerer økosentrisme det motsatte av antroposentrisme. Mens antroposentrisme har fokus på én arts overlevelse og trivsel, har økosentrisme fokus på hele naturens overlevelse og trivsel. Mens antroposentrisme er menneskesentrert, er økosentrisme natursentrert. Men økosentrisme skal ikke – og dette er en viktig tilføyelse – utvides på bekostning av menneskene, for menneskene oppfattes som en del av naturen. De står ikke over eller utenfor den, men er selv natur. Ifølge evolusjonsbiologien er vi mennesker i familie med alle livsformer på jorden.

De etiske konsekvensene av økosentrisme er omfattende. Ikke bare mennesker, men også ikke-menneskelige arter og økosystemer har verdi i seg selv og dermed en rett til å eksistere som strekker seg langt utover deres nytteverdi for mennesker. Slik lever individuelle artsmedlemmer for hverandre (f.eks. høna og kyllingen), og arter lever for hverandre på tvers (f.eks. bier og blomster).

Med andre ord: Mens antroposentrismen opererer med et strengt hierarki med mennesket på toppen eller til og med en skarp dualisme mellom mennesker og resten av naturen, hevder økosentrismen at det finnes en evolusjonær kontinuitet og flytende sammenheng mellom alt som lever. Mennesket er bare én dyreart blant andre arter på jorden. Det betyr ikke at menneskene skal ha det verre enn de har det nå, men at den ikke-menneskelige naturen skal ha langt bedre levevilkår.[45]

Denne bokens grunnidé er at det er på høy tid å starte en økosentrisk motrevolusjon mot de antroposentriske vekstsamfunnene som holder moder jord i et stadig mer destabiliserende og ødeleggende grep. Dette er først og fremst for andre arters skyld, men det er også for vår egen skyld. Vår samfunnsform risikerer å ende opp med å skade oss selv på en svært destruktiv måte. Faktisk er det den veien vi beveger oss i dag. Et globalt skifte fra antropocen til økocen vil på lang sikt være til fordel for alle livsformer.

Hvordan vil et økosentrisk paradigmeskifte se ut i praksis?

Ifølge denne boken må det skje et systemskifte som vil føre til økokrati, et ord som er en forkortelse for økosentrisk demokrati. Et økokrati vil i grunnleggende forstand ha tre effekter: 1) at alle mennesker har en rimelig levestandard; 2) at menneskets dominans og tilstedeværelse på jorden reduseres betydelig; 3) at det enorme mangfoldet av andre livsformer på planeten får mye mer plass enn de har i dag, slik at de kan overleve og trives. Inspirert av forskerne Helen Kopnina og Haydn Washington er økokratiets formål både sosial og økologisk rettferdighet.[46]

Er ikke de eksisterende liberale demokratiene gode nok? Nei.

De fleste av dagens liberale demokratier representerer store fremskritt sammenlignet med tidligere styreformer og samfunn de siste 500 årene. Men fremskrittene har primært vært forbeholdt én art, oss mennesker, og har ofte vært forbundet med et voldsomt forhøyet forbruk av jordens goder. Den større friheten og innflytelsen og den langt høyere materielle levestandarden som utallige mennesker har opplevd i nyere tid, har i stor grad gått på bekostning av jordens andre arter. Her tenker jeg både på den kolossale tilbakegangen for vill natur og på den industrielle dyreproduksjonen og dens omfattende dyremishandling som kjennetegner vår antropocene tidsalder. Våre liberale demokratier er med andre ord utpreget antroposentriske. Vi er like flinke til å ta vare på andre arter som rever er til å ta vare på gjess.

Her er et hovedpoeng at et økokrati skal gjøre opp for våre demokratiers maktmisbruk i forhold til jordens andre livsformer. Det skal ha et ufravikelig fokus på å sikre at også de overlever og trives, at de representeres og beskyttes av våre parlamentariske systemer, forfatninger, lover og samfunn ellers på en radikalt annerledes og bedre måte enn nå, og at de får langt mer og sammenhengende plass hvor de selv styrer livet sitt, i størst mulig grad. Det er samtidig et nøkkelpoeng at et økokrati ikke skal svekke menneskenes stilling, men derimot styrke den: Dels skal det sette en stopper for de livsfientlige plutokratiene som mange liberale demokratier i større eller mindre grad er blitt forvandlet til. Dels skal det fordele jordens goder langt bedre mellom mennesker, slik at sult og fattigdom blir avskaffet. Dels skal det sikre at det finnes en beboelig verden for mennesker også i fremtiden.[47]

Forskerne Eleanor Shoreman-Quimet og Helen Kopnina har oppsummert økokratiets grunnidé på denne måten: «Vi trenger ikke å fjerne menneskene fra deres pidestall, men heller gjøre pidestallen større for å gi plass til miljøet og ikke-menneskelige arter.»[48]

Mange vil kanskje spørre: Er et økosentrisk paradigmeskifte i verdenssamfunnet realistisk? Svaret er at det er nødvendig for å sikre at livet i alt sitt mangfold overlever og blomstrer på jorden. Bare én ting er sikkert: Den voldsomme økningen i antall mennesker og vårt forbruk som har skjedd siden andre verdenskrig, kan ikke fortsette på en begrenset planet. Tar vi ikke snart tak i dette, er det bare et spørsmål om tid før denne hybrisen vil resultere i en nemesis av verdenshistoriske dimensjoner – en helt eller delvis kollaps av våre sivilisasjoner.

Mennesker har i moderne tid skaffet seg egenskaper som har gitt dem enorme krefter, på linje med guder og helter i religionenes myter og legender. Men de har kommet ut av kontroll. Med den industrielle revolusjonen har vår teknologiske kompetanse kommet ut av kontroll. Med kapitalistiske og konsumeristiske revolusjoner har vår grådighet kommet ut av kontroll. Og med revolusjonene innen medisin og landbruk har vår befolkning blitt for stor. En ekstremt farlig cocktail. Faktisk tyder mer og mer på at vårt målrettede arbeid med å omforme jorden til et paradis kan ende opp med å forvandle den til et helvete. Baksiden av menneskenes store fremskritt innen vitenskap, teknologi og medisin har vært store tilbakeslag for jordens klima og natur. Men med det er vi også i gang med å sage av den greinen vi selv sitter på.

Sivilisasjonenes undergang

På mange måter er det intet nytt under solen. Sivilisasjoner kommer og går. Ingen varer for alltid. Dette er et faktum. Når stadig flere advarer om at vår nåværende kurs kan føre til sivilisasjonens undergang, blir de ofte avfeid som dommedagsprofeter og alarmister. Men det er de ikke. De er bare realister. Er det noe verdenshistorien kan lære oss, er det at sivilisasjoner er skjøre og midlertidige. Faktisk har alle tidligere sivilisasjoner forsvunnet. Noen har kollapset som korthus, mens andre har forsvunnet gradvis ved å bli transformert til nye samfunnsformer. Dette går imot en stadig populær myte om at vi gjennom historien har opplevd en enorm utvikling: fra å leve i små, primitive jeger- og samlerkulturer i den grå oldtiden, til å leve i store, avanserte og opplyste sivilisasjoner i dagens samfunn. Men faktisk er fremvekst og fall i sivilisasjoner et geografisk og historisk utbredt og gjentakende fenomen, og fallene har ofte blitt etterfulgt av andre samfunnsformer. Det kan godt skje igjen.

Et viktig spørsmål er hvorfor alle tidligere sivilisasjoner har forsvunnet. Ifølge boken Collapse: How Societies Choose to Fail or Survive (2011) av den amerikanske geografiprofessoren Jared Diamond, skyldtes dette blant annet at folk hadde overutnyttet det økologiske grunnlaget som samfunnene hvilte på, ofte som følge av befolknings-vekst, intensiv utnyttelse av jorden, avskoging, rovjakt og rovfiske. I tillegg må klimaendringer og fiendtlige naboer ofte regnes med. Men ofte hadde fremmede inntrengere bare flaks, fordi et land allerede var blitt svekket av at befolkningen hadde overskredet landets økologiske bærekraft. Diamond oppgir fire hovedårsaker til at samfunn noen ganger har truffet feil beslutninger med fatale konsekvenser:

1. Et samfunn er ikke i stand til å forutsi et problem før det oppstår.

2. Når et problem oppstår, anser ikke et samfunn det som spesielt farlig. Ofte fordi en tendens viser seg veldig sakte, for eksempel klimaendringer. Det som er «normalt», kan endre seg så sakte at mange ikke oppdager det.

3. Når et samfunn har erkjent at det finnes et problem, prøver det i mange tilfeller ikke engang å løse det. Dette skyldes: a) Manglende evne til langsiktig planlegging. Utfordringen er blant annet at det som kan virke som en velsignelse på kort sikt, kan være det motsatte på lang sikt. b) Manglende evne til å endre livsfarlige kjerneverdier, for eksempel av økonomisk og religiøs art. c) Psykologisk benektelse eller fortrengning.

4. Til slutt kan et samfunn forsøke å løse problemet, men være ute av stand til å gjøre det. For eksempel på grunn av mangel på økonomiske midler, utilstrekkelig innsikt i problemets natur eller rett og slett fordi man er for sent ute.

Forskerne Safa Motesharrei, Jorge Rivas og Eugenia Kalnay har også utviklet en modell som prøver å forklare hvorfor tidligere sivilisasjoner har gått under.[49] Blant de mange årsakene tror de at to faktorer spesielt har vært utbredt gjennom historien:

1. Overbelastning av det som i dag ofte kalles jordens «ressurser». Dette skjer når mennesker overskrider miljøets bærekraft, det vil si bruker mer enn miljøet rommer og rekker å fornye.

2. Oppdeling av samfunnet i eliter og masser og stor økonomisk ulikhet mellom mennesker. Når eliten forbruker så mye at massene sulter og det blir mangel på arbeidere, kan det føre til samfunnskollaps. Eliten blir også rammet, men først i andre omgang. I dette tilfellet går ikke samfunnet under på grunn av mangel på ressurser, men på grunn av elitens overforbruk av dem. Den ulike tilgangen til ressurser rammer massene, som etter hvert sulter, blir desperate, gjør opprør osv. Dette får samfunnet til å kollapse, og det vil til sist også ramme eliten.

Hvorfor gjør eliten som den gjør? Fordi den på grunn av sin makt over ressurser og rikdom først senere enn massene opplever de sterkt negative konsekvensene av sine handlinger. Dette er en viktig årsak til at mange eliter har motarbeidet viktige samfunnsendringer og ventet for lenge med å handle. De har feilaktig trodd at de er immune mot katastrofale følger av egne beslutninger. Et viktig poeng er at både overutnyttelse av ressurser og stor økonomisk ulikhet i samfunnet kan – hver for seg – føre til at samfunn går helt under. Det bør ikke komme som en overraskelse at når disse to faktorene kombineres, skapes en eksplosiv cocktail. Dette gjelder mange steder i verden i dag.

Alt i alt er årsakene til tidligere sivilisasjoners sammenbrudd multikausale, ikke monokausale. Det er en bred vifte av årsaker, og i hvert enkelt tilfelle gjelder et unikt sett årsaker. Noen ganger ligger hovedvekten på miljøfaktorer, andre ganger på samfunnsmessige faktorer. Ofte er det en blanding der den ene faktoren kan forsterke den andre.

Et viktig spørsmål er om man kan lage analogier mellom tidligere sivilisasjoners undergang og våre egne sivilisasjoner i dag? Er ikke forskjellene for store? Det er utvilsomt viktige forskjeller på tidligere sivilisasjoner og vår egen, men forskjellene er neppe til vår fordel. Tvert imot. Vi er langt flere mennesker i dag enn før. Vi forbruker langt mer i dag enn før. Vi forurenser langt mer enn før. Vi har teknologi med en mye større utnyttelses- og ødeleggelseskapasitet enn før. Færre og færre rike eier like mye som den fattigste halvparten av jordens befolkning til sammen. Likevel var mennesker i tidligere tider i stand til å ødelegge sine samfunn så de kollapset. Det kan, under ellers like omstendigheter, bety at det i dag er større risiko for sivilisasjonskollaps enn før.

Den viktigste positive forskjellen er kanskje at vi har kunnskap om hvorfor tidligere sivilisasjoner brøt sammen. Det hadde man lite eller ingenting av i eldre tider. Vi bør derfor ha bedre mulighet til å lære av og unngå fortidens feil. Men her er det viktig å holde tunga rett i munnen. De antroposentriske vekstsamfunnene som dominerer jorden i dag, er utvilsomt blant de minst bærekraftige sivilisasjonene i hele menneskehetens historie. De er i ferd med å bryte ned noen av de grunnleggende eksistensbetingelsene på jorden. Blant annet derfor er deres undergang før eller siden ikke bare uunngåelig, men en god ting. Dette er et essensielt poeng. Vi må bare sørge for at den nødvendige systemendringen i verdenssamfunnet blir foretatt av oss selv på en kontrollert måte, til rett tid, i stedet for å bli påtvunget oss som følge av kaos og kollaps.

Oppbygging

Denne boken bruker ikke mye plass på å beskrive klimakrisen og krisen for det biologiske mangfoldet, da de er godt beskrevet mange andre steder, for eksempel i rapporter fra FNs klimapanel og naturpanel. Boken har derimot fokus på hvordan vi kan løse krisene. Konkret presenterer bokens første del et forslag til hvordan vi kan gjøre jorden bærekraftig på lang sikt og levedyktig for både mennesker og millioner av andre livsformer. Med andre ord gir boken et forslag til hvordan økosentrisme kan omsettes i en ny samfunnsmodell, kalt økokrati. Forutsetningen er at vi erkjenner at verden i dag befinner seg i en nødtilstand, og at vi så raskt som mulig må innlede paradigmeskiftet som trengs for å endre situasjonen. Ifølge denne boken vil det innebære følgende:

1. Sette av halvparten av jordens land- og havområder til vill natur.

2. Nedlegge den industrielle dyreproduksjonen, redusere matsvinn og foreta en omstilling til sunn, bærekraftig og langt mer plantebasert kost.

3. Utstede en verdenserklæring om naturens rettigheter, som et sidestykke til FNs verdenserklæring om menneskerettigheter, og innføre naturens rettigheter i forfatninger og lover.

4. Raskt fase ut olje, kull og naturgass til fordel for fornybar energi og atomenergi, og på sikt innføre lavenergisamfunn.

5. Skifte ut vår vekstøkonomi med en likevektsøkonomi, stanse overforbruket blant de rike, gjennomføre en mer lik og rettferdig fordeling av jordens goder mellom dens ulike livsformer og redefinere det gode liv.

6. Gradvis redusere verdens befolkning til to–tre milliarder mennesker gjennom familieplanlegging, moderne skole og utdanning for alle, styrke likestilling og menneskerettigheter samt gratis prevensjon og fri abort.

7. Skifte ut vårt antroposentriske verdenssyn og verdier med økosentriske verdenssyn og verdier, inkludert en økosentrisk reform av våre skoler, utdanninger og medier.

Det må understrekes at de sju innsatsområdene kompletterer hverandre. Samtidig må det understrekes at de ikke hevder å være en fullstendig og omfattende plan for fremtidens samfunn og hvordan vi skal komme dit. De må heller ses som et forslag til en begynnelse på den nødvendige, grunnleggende transformasjonen av verdenssamfunnet eller – mer beskjedent – som et detaljert forslag til diskusjon om det mest brennende spørsmålet nå: Hva kan vi gjøre for å unngå at større og større deler av jorden blir ubeboelig?

Bokens siste del følger av at en kraftig fjær er i ferd med å strammes i samfunnet. Stadig flere er skremt av våre stadig mer dystopiske fremtidsutsikter, og stadig flere er rasende over at de politiske lederne gjør for lite med det. Til tross for tiår med miljøaktivisme og utallige rapporter og advarsler fra utallige forskere. Folkets reaksjoner er helt legitime. Sjelden, om noen gang, har det stått så mye på spill på så mange områder som i dag. Hvis de politiske lederne fortsetter å komme med store ord, men altfor lite handling, vil folk bli nødt til å ta saken i egne hender. De vil være tvunget til, som siste utvei, å starte en opprørskampanje og selv sette i gang den livsnødvendige systemendringen. Faktisk er sanden i timeglasset i ferd med å renne ut.

I lys av den politiske ledelsens generelle handlingslammelse overfor dagens største og farligste kriser, har jeg sett meg nødt til å avslutte boken med et forslag til en handlingsplan for hvordan et grønt folkeopprør kan organiseres. Det må være ikke-voldelig, men det må tvinge de politiske lederne til forhandlingsbordet eller til å gå av til fordel for noen som alltid setter liv før profitt og karriere.

Endringer av en så omfattende karakter som boken foreslår, vil uunngåelig møte motstand. Mange vil vegre seg for å bevege seg bort fra det de er trygge på, til noe de ikke kjenner til. Det er helt naturlig.[50] Her er det en god idé å huske på at det moderne samfunnet representerer en av de mest ekstreme historiske unntakene noensinne. Det mange i dag oppfatter som normalt når det gjelder forbruk, klima og natur, representerer kanskje den mest katastrofale og mislykkede kursen i menneskehetens historie. Derfor bør man prøve å snu saken: se det økosentriske paradigmeskiftet de globale miljøkrisene krever, som en avgjørende mulighet til å redde livene til våre barn og barnebarn; til å gjenopprette store deler av jordens natur og gi dens utallige livsformer massevis av plass å boltre seg på; til å få tilbake naturskoger og villmark i stor skala; til å bli kvitt kullkraftverk, oljeplattformer og annen forurensende storindustri; til å stoppe tingliggjøring og systematisk mishandling av bevisste, følende dyr som industriell dyreproduksjon representerer; til å skaffe ren luft, ren jord, rent vann og rene matvarer til alle; til å avskaffe sult og fattigdom og fordele jordens rikdommer mye mer rettferdig enn i dag; til å gi folk mulighet til å tilpasse arbeidsliv og fritid mye mer fleksibelt enn nå. Kort sagt, en mulighet til å stoppe et sosialt og økologisk urettferdig og nedbrytende samfunnssystem og gjenoppbygge vår blågrønne planet med nok til alt levende.

Dette er visjonen for denne boken, og antakelig finnes det mange rundt om i verden som deler denne visjonen. I stedet for å beklage den forferdelige situasjonen vi er i, bør vi heller, som boken The Future We Choose (2020) påpeker, «føle oss ubeskrivelig lykkelige over å være i live i en tid da vi kan utgjøre en grunnleggende forskjell for alt livs fremtid på jorden».[51]

Personlig bakgrunn

For min egen del har det ikke vært glede som har drevet meg til å skrive denne boken. Da jeg begynte å lese klimarapporter systematisk for omtrent ti år siden, ble jeg fylt av en blanding av sjokk, frykt og sinne. Det ble forsterket da min datter ble født i 2013. Etter hvert som jeg opplevde hennes naturlige tillit til oss foreldrene og til fremtiden, ble kontrasten til de stadig mer katastrofale fremtidsscenarioene vi beveger oss mot, uutholdelig. Ingenting kunne være fjernere for henne enn det faktum at samfunnsmodellen vi har i dag, ødelegger hennes og utallige andre menneskers grunnleggende livsbetingelser. Men det er det som er i ferd med å skje.

Jeg begynte etter hvert også å se den biologiske utryddelsen som menneskene har forårsaket i moderne tid: at vi i løpet av de siste fem–seks tiårene har forverret, forurenset, skadet og ødelagt store deler av jordens ville natur, og at det vil bli enda verre i fremtiden. Da jeg var barn i 1970- og 1980-årene, virket tigre, løver, neshorn og geparder som en tidløs del av verdensordenen for meg. I dag risikerer disse og et hav av andre arter å bli utryddet.

Jeg vokste opp på en gård som drev med svineproduksjon. Mange ganger har jeg hjulpet faren min med å kastrere smågriser og skyve voksne griser inn i en lastebil som kjørte dem til slakteriet. Hver eneste dag i min barndom spiste jeg kjøtt og drakk melk. Jeg tviler på at jeg noen gang tenkte at landbruk, industriell dyreproduksjon og inntak av animalske matvarer kunne være et problem. Det var en selvfølge at andre arter skulle tjene eller underordne seg våre behov.

Da jeg ble voksen og flyttet hjemmefra, fortsatte business as usual. Kjøtt og melk på bordet hver dag. For 15–20 år siden begynte jeg å oppleve at problemer med klima og natur gradvis spilte en større rolle. Det bekymret meg, men økosteinen i skoen var ikke større enn at jeg oftest kunne ignorere den og fokusere på andre ting. Det begynte å endre seg da jeg i en lunsjpause i 2012 leste en avisartikkel om utgivelsen av Verdensbankens rapport Turn Down the Heat: Why a 4°C Warmer World Must Be Avoided og dens rystende advarsler om en stadig mer ubeboelig klode hvis vi fortsatte som før. Nå kunne jeg ikke lenger lukke øyne og ører for at vi ikke kan ta en fremtid på jorden for gitt. Dette førte først til at jeg begynte å skrive om krysningspunktet mellom religion, klima og natur i Politiken, en av Danmarks største aviser. I 2015 utga jeg boken Naturen er hellig: Klimakatastrofe og religion (Informations Forlag), og året etter kom den på norsk på Flux Forlag.

Men det var ikke nok. Jeg følte at jeg i større grad måtte vie mitt liv til å bistå med å sikre vårt eksistensgrunnlag. Derfor ga jeg opp en karriere som heltidsansatt religionsforsker ved universitetet. Bortsett fra en lang avstikker innom Luther i forbindelse med reformasjonens 500-årsjubileum i 2017, har det meste av mitt liv siden dreid seg om en grønn systemendring i samfunn, verdenssyn og verdier.

Noe som har slått meg, er hvor vanskelig det kan være å begynne å handle radikalt annerledes i forhold til det man har blitt oppdratt til og har gjort i mange år, og i forhold til det samfunnet er innrettet for. For min egen del har det vært – og er fortsatt – en gradvis prosess. For sju–åtte år siden var det en selvfølge for meg at den grønne omstillingen primært handlet om å redde menneskeheten. Først siden har det virkelig gått opp for meg at dette hovedmålet var et uttrykk for en høyst problematisk artsegoisme. For har ikke jordens andre livsformer også egenverdi og rett til å leve og blomstre? For sju–åtte år siden spiste jeg fortsatt kjøtt hver dag. Siden da har jeg gradvis redusert det: fra kjøttmiddag fire ganger i uken til to ganger i uken til null. Animalsk pålegg, med unntak av fisk, sa jeg nylig helt farvel til.

Samtidig har vi fortsatt en liten bil. Det burde vært annerledes. Men vi bor et sted på landet i Danmark der det er langt til offentlige transportmidler. Vi har også en vedovn. Det burde også vært annerledes. Men heller ikke det er enkelt, fordi vi leier og ikke har råd til å investere i et mer bærekraftig alternativ.

Hvorfor fortelle alt dette?

For det første fordi denne boken ikke er skrevet av en helgen til andre helgener, men av en synder til andre syndere. For det andre fordi bokens oppfordring til et paradigmeskifte i samfunn og privatliv ikke innebærer en påstand om at det er lett. Du må kjempe med din oppvekst, innarbeidede vaner, gamle tradisjoner, et samfunn som favoriserer privatbilisme, økonomisk vekst, materialisme, flyturisme, animalske matvarer og 117 andre økologisk belastende ting. For det tredje fordi et skifte fra et antroposentrisk til et økosentrisk livssyn kan kreve hardt og bevisst arbeid. Med andre ord er det ingen grunn til å slå hverandre i hodet fordi den store endringen ikke skjer over natten.

At paradigmeskiftet kan være vanskelig, er imidlertid ikke det samme som at det er umulig. Langt ifra. Som denne boken viser, er det mange ting vi kan gjøre, og som vi – med tanke på den stadig mer alvorlige verdenssituasjonen – bør gjøre i størst mulig grad. Som tidligere historiske tilfeller viser, kan man på noen områder til og med gjøre store endringer på kort tid hvis politikere, skoler, utdanninger, arbeidsplasser, medier og folk går sammen og løfter i fellesskap. Koronakrisen er et nylig eksempel. Det er bare å komme i gang.

Takk

Stor takk til Statens Kunstfond (Danmark) for økonomisk støtte til utarbeidelsen av denne boken. Stor takk også til de følgende som har lest og kommentert større eller mindre deler av boken: ph.d., adjunkt ved Institut for Kommunikation og Psykologi, Aalborg Universitet, Gregers Andersen; ph.d., seniorforsker ved Institut for Ecoscience, Aarhus Universitet, Rasmus Ejrnæs; cand.jur., ph.d.-stipendiat ved Det Juridiske Fakultet, Københavns Universitet, Katarina Hovden; ph.d., lektor ved Institut for Planlægning, Aalborg Universitet, Charlotte Louise Jensen; idéhistoriker, medlem av Etisk Råd og forfatter om bl.a. nasjonalparker, Rune Engelbreth Larsen; cand.techn.soc., miljøtekniker og industrilaborant Ryan Lund; ph.d., lektor ved Danmarks Institut for Pædagogik og Uddannelse, Aarhus Universitet, Jonas Andreasen Lysgaard; Anette Lytzen fra Nature’s Rights Denmark; cand.jur. Else Pedersen; sterkstrømsingeniør og cand.agro. Jørgen Pedersen; cand.mag., ph.d., Statens Naturhistoriske Museum, Philippe Provencal; ph.d., professor ved Institut for Planlægning, Aalborg Universitet, Inge Røpke; medstifter og CEO hos Center for Dyrs Forsvar, Susie Kærsgaard, som har gitt verdifull informasjon om industriell dyreproduksjon i Danmark.

Alle feil og mangler i boken er naturligvis mitt ansvar alene.

Jens-André P. Herbener, februar 2023

